Die Presbiteriaanse Kerk (VSA), Engels: Presbyterian Church (U.S.A.), of kort PC(USA), is 'n Christelik-Protestantse hoofstroomkerk in die Verenigde State. Die kerk, wat binne die gereformeerde tradisie staan, is die grootste Presbiteriaanse denominasie in die VSA. Die PC(USA) het in 1983 met die samesmelting van die vroeëre Presbiteriaanse Kerk in die Verenigde State (met gemeentes in die Suid- en sogenaamde Border- of Grensstate) en die Verenigde Presbiteriaanse Kerk in die Verenigde State van Amerika (met gemeentes in elke Amerikaanse deelstaat) ontstaan. Met 'n ledetal van 2 077 158 en 13 462 geordineerde predikante in 10 657 gemeentes volgens statistieke van 2009 is dié verenigde kerk die sigbaarste en invloedrykste Presbiteriaanse denominasie in Noord-Amerika. Teen die einde van 2010 het die PC(USA) se lidmaatskap met 61 047 (of 2,9 persent) gedaal tot 2 016 091. Die kerk se hoofkwartier is in Louisville, Kentucky geleë. Die PC(USA) is 'n lidkerk van die Nasionale Raad van Kerke, die Wêreldgemeenskap van Gereformeerde Kerke, die Wêreldraad van Kerke en Christian Churches Together.